Diari Oficial de la Generalitat Valenciana


Sumari del DOGV 8248, del 06-03-2018 (2018/2281)

RESOLUCIÓ de 26 de febrer de 2018, de la Conselleria de Justícia, Administració Pública, Reformes Democràtiques i Llibertats Públiques, per la qual es convoquen, per a l'any 2018, subvencions per a la realització de projectes i iniciatives en matèria de recuperació de la memòria històrica, per a la promoció de la convivència democràtica, i projectes i iniciatives que promoguen el desenvolupament de drets i llibertats fonamentals, posats en pràctica per entitats i associacions sense ànim de lucre de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8248

Data del DOGV
:   06-03-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/2281


Data del document
:   26-02-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * ajuda pública

RESOLUCIÓ de 26 de febrer de 2018, de la Conselleria de Justícia, Administració Pública, Reformes Democràtiques i Llibertats Públiques, per la qual es convoquen, per a l'any 2018, subvencions per a la realització de projectes i iniciatives en matèria de recuperació de la memòria històrica, per a la promoció de la convivència democràtica, i projectes i iniciatives que promoguen el desenvolupament de drets i llibertats fonamentals, posats en pràctica per entitats i associacions sense ànim de lucre de la Comunitat Valenciana. [2018/2281]  
  
Mitjançant l'Ordre 21/2016, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques (DOGV 7837, 26.07.2016), es van establir les bases reguladores per a la concessió de subvencions destinades a projectes i iniciatives en matèria de recuperació de la memòria històrica que afavorisquen la convivència democràtica, i a projectes i iniciatives que promoguen el desenvolupament de drets i llibertats fonamentals.  
En l'ordre es regulen tres línies d'ajudes, i correspon la present convocatòria a l'assenyalada com a línia 1: Ajudes destinades a subvencionar projectes i iniciatives en matèria de recuperació de la memòria històrica, a fi de la promoció de la convivència democràtica, desenvolupades per entitats i associacions sense ànim de lucre de la Comunitat Valenciana.  
Considerant que, de conformitat amb allò que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es constata que les subvencions de la present resolució no estan subjectes a la notificació prevista en l'article 108 del Tractat de Funcionament de la Unió Europea (TFUE), ja que no compleixen tots els requisits de l'article 107.1 del mateix tractat, concretament, perquè no suposen avantatges econòmics, atés que en queden exclosos els béns inventariables; tenen un impacte estrictament local i no són pas activitats comercialitzables. Per tot això, no hi ha la possibilitat de falsejament de la competència que afecte els intercanvis comercials entre els estats membres.  
De conformitat amb el que estableix el Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria i indicació de les bases reguladores de les subvencions  
Es convoquen per a l'exercici 2018, en règim de concurrència competitiva, les subvencions per a la realització de projectes i iniciatives en matèria de recuperació de la memòria històrica, a fi de la promoció de la convivència democràtica, desenvolupades per entitats i associacions sense ànim de lucre de la Comunitat Valenciana, regulades en l'Ordre 21/2016, de 19 de juliol, de 2016, de la Conselleria de Justícia, Administració Pública, Reformes Democràtiques i Llibertats Públiques, per la qual s'estableixen les bases reguladores per a la concessió de subvencions destinades a projectes i iniciatives en matèria de recuperació de la memòria històrica que afavorisquen la convivència democràtica, i a projectes i iniciatives que promoguen el desenvolupament de drets i llibertats fonamentals, publicada en el DOGV núm. 7837, de 26 de juliol de 2016.  
  
Segon. Finançament i import de la convocatòria  
La quantia de l'import global màxim destinat a finançar aquestes subvencions ascendeix a 90.000 - (noranta mil euros) amb càrrec al capítol IV, línia de subvenció S7923000, del programa 58.37.77.940.82, de la Direcció General de Reformes Democràtiques i Accés a la Justícia, del pressupost de la Generalitat per a 2018.  
  
Tercer. Objecte i condicions de la concessió de les subvencions  
1. La present convocatòria té per objecte la concessió de subvencions per a la realització de projectes, i iniciatives en matèria de recuperació de la memòria històrica i democràtica valenciana, entesa com la salvaguarda, el coneixement i difusió de la història de la lluita dels valencians i valencianes pels seus drets i llibertats democràtiques en el període que comprén des de la proclamació de la Segona República, el 14 d'abril de 1931, fins a l'entrada en vigor de l'Estatut d'Autonomia, el 10 de juliol de 1982, a fi de la promoció de la convivència i de l'augment en la qualitat de la vida democràtica, desenvolupades per entitats i associacions sense ànim de lucre domiciliades a la Comunitat Valenciana, legalment constituïdes i inscrites en el registre administratiu que en funció de la seua naturalesa jurídica els corresponga, l'objecte de les quals tinga relació amb les finalitats que són objecte de subvenció en aquesta convocatòria.  
2. Se subvencionen:  
1. Projectes i actuacions de commemoració o d'homenatge de persones i d'esdeveniments relacionats amb la memòria històrica i democràtica valenciana.  
2. Projectes i actuacions que promoguen la difusió i la formació en matèria de memòria històrica i democràtica valenciana. Es podran incloure l'organització de congressos, simposis, jornades, seminaris i exposicions temporals, productes audiovisuals, edició de publicacions i projectes educatius.  
3. Cada entitat o associació podrà presentar una sola sol·licitud a la present convocatòria de subvencions, tant de manera individual com conjuntament amb altres entitats o associacions. La sol·licitud podrà incloure un o més projectes o actuacions valorats conjuntament.  
  
4. Es podrà subvencionar fins a un import màxim de 5.000 - (cinc mil euros) per sol·licitud sense que en cap cas les subvencions que es concedisquen puguen superar la quantitat sol·licitada.  
5. Les activitats que se subvencionen poden executar-se des de l'1 de gener de 2018 fins a la data de límit de justificació de la subvenció establida en el punt 11 de la present resolució, sense esperar que la concessió de les subvencions es produïsca i sense que això prejutge la decisió que s'adopte al capdavall. Les activitats subvencionades han d'executar-se al territori de la Comunitat Valenciana.   
  
6. Les subvencions regulades en aquesta convocatòria són compatibles amb qualsevol altra subvenció o ajuda per a la mateixa finalitat procedent de qualssevol Administració pública o ens públic o privat, nacional, de la Unió Europea o internacional, sempre que el conjunt de les ajudes no supere el cost total del projecte presentat. D'aquesta circumstància s'ha d'informar a l'òrgan instructor en el moment en què es produïsca, ja siga abans o durant l'execució del projecte, i caldrà aportar la corresponent resolució de concessió.  
  
  
Quart. Forma i termini de presentació de les sol·licituds i documents i informació que han d'adjuntar-se  
1. La presentació de sol·licituds i la documentació annexa per a l'obtenció de les subvencions regulades en la present convocatòria, es realitzarà, de forma telemàtica en el Portal de la Generalitat, www.gva.es, accedint a la seu electrònica, serveis on-line, ciutadans, ajudes, beques i subvencions: http://www.gva.es/va/inicio/servicios\_linea/sel\_buscador  
Per a això, l'entitat sol·licitant ha de disposar de firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb què la Generalitat haja firmat l'oportú conveni (poden consultar-se en la pàgina web https://sede.gva.es/va/web/sede\_electronica/sede\_certificados).  
2. L'imprés de sol·licitud i la documentació annexa que s'exigeix en aquesta convocatòria s'omplirà i firmarà digitalment per la persona que tinga la representació legal de la entitat o associació junt amb la documentació ressenyada en el punt 5 del present apartat, utilitzant l'aplicació dissenyada per a aquestes subvencions que estarà disponible en el catàleg de serveis públics interactius de la Generalitat a través de http://sede.gva.es, apartat Serveis en línia, i seleccionaran el tràmit de sol·licitud de subvenció dissenyat a aquest efecte.  
El nom de l'entitat o associació haurà de coincidir amb el que figure en el CIF.  
La presentació de la sol·licitud porta implícita l'acceptació de les bases reguladores.  
3. El termini de presentació de sol·licituds és de 20 dies hàbils a comptar des de l'endemà de la publicació d'aquesta resolució en el Diari Oficial de la Generalitat Valenciana. L'incompliment del termini determina, automàticament, la inadmissió de la sol·licitud.  
4. La presentació de la sol·licitud de subvenció comporta l'autorització del sol·licitant perquè la Direcció General de Reformes Democràtiques i Accés a la Justícia obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, prevista en els articles 18 i 19 del RLGSS, i en aquest cas les entitats no hauran d'aportar les corresponents certificacions, segons el que preveu l'article 28 de la Llei 39/2015, d'1 d'octubre, del procediment administratiu comú de les administracions públiques (d'ara en avant LPACAP). No obstant això, es podria denegar aquest consentiment, si s'assenyalara expressament en el formulari de sol·licitud. En aquest supòsit, s'haurien d'aportar els certificats corresponents emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria General de la Seguretat Social, d'estar al corrent en el compliment de les obligacions tributàries i amb la Seguretat Social  
  
5. Junt amb la sol·licitud es presentarà la documentació següent:  
a) Un programa detallat del pla del projecte o actuació.  
El programa, que en tot cas serà únic per sol·licitud, haurà d'estar subscrit per la persona que tinga la representació legal de l'entitat o associació solicitant. I en aquest s'hauran de detallar, com a mínim, els aspectes següents:  
1. Totes i cada una de les actuacions proposades, amb una descripció precisa del seu contingut.  
2. Els objectius pretesos amb el desenvolupament de cada una de les activitats incloses en el programa, vinculant la seua transcendència i repercussió social amb el tipus de beneficiaris a què vagen destinades.  
3. El calendari precís de compliment i els terminis d'execució previstos, tant per al programa d'activitats en el seu conjunt com per a cada una de les activitats proposades en particular.  
4. Una explicació raonada i detallada de la vinculació que, segons el parer de l'entitat sol·licitant, hi haja entre el programa d'activitats presentat i l'objecte d'aquesta convocatòria.  
b) Un document, degudament firmat per la persona que tinga la representació legal de l'entitat o associació, en el qual figure una descripció desglossada i detallada dels costos corresponents tant al pla d'actuacions en el seu conjunt, com a cada una de les actuacions en particular.  
En aquells supòsits en què des de la Direcció General de Reformes Democràtiques i Accés a la Justícia es considera un pressupost com a excessiu podrà requerir-se a l'entitat o associació per a aportar un nou pressupost de l'actuació o actuacions a realitzar més ajustat als preus de mercat.  
c) L'imprés de domiciliació bancària a omplir en el cas de nou perceptor o canvi de compte bancari, haurà de ser subscrit per la persona que tinga la representació legal de l'entitat o associació sol·licitant de la subvenció.  
A l'imprés de domiciliació bancària, s'adjuntaràn els documents vàlids en dret que deixen constància fidedigna de la representació de la persona física firmant d'aquest.  
d) Una còpia de l'escriptura de constitució o estatuts actualitzada de l'entitat o associació sense ànim de lucre i poders de representació si escau.  
  
Cinqué. Criteris de valoració de sol·licituds  
1. La valoració dels projectes presentats pot assolir com a màxim els 25 punts i s'ha d'efectuar d'acord amb els criteris que s'indiquen:  
a) Qualitat tècnica i viabilitat econòmica del projecte, fins a 8 punts. Per a això, s'han de tindre en compte els aspectes següents:  
L'adequació del projecte als objectius de la subvenció, fins a 1 punt.  
  
  
L'adequació de les activitats als objectius programats, fins a 1 punt.  
  
La coherència de les activitats proposades, fins a 1 punt.  
La metodologia i el calendari prevists, fins a 0,5 punts.  
La suficiència i capacitat dels recursos humans prevists, fins a 1 punt.  
La idoneïtat dels recursos materials i tècnics prevists, fins a 1 punt.  
  
La coherència, claredat i proporcionalitat del pressupost aportat, fins a 1 punt.  
L'aportació de mitjans personals i materials propis de l'entitat, fins a 1 punt.  
La disponibilitat dels permisos i autoritzacions que calga per a l'execució de les activitats, o l'inici de la tramitació corresponent per a la seua obtenció, sempre que s'acredite, fins a 0,5 punts.  
  
b) Col·laboració d'altres entitats i institucions, fins a 4 punts. Cal tindre en compte els aspectes següents:  
La participació conjunta d'entitats i institucions en el projecte, tot valorant-se preferentment que siguen de distinta naturalesa jurídica, fins a 3 punts.  
Altres ajudes i col·laboracions previstes, d'acord amb els termes acreditats, fins a 1 punt.  
c) Experiència, trajectòria i especialització de les entitats, fins a 5 punts. Cal tindre en compte els aspectes següents:  
Les activitats realitzades en anys anteriors en matèria de recuperació de la memòria històrica i democràtica valenciana, fins a 3 punts.  
Les activitats realitzades en anys anteriors semblants a les que es presenten per a la sol·licitud de subvenció, fins a 2 punts.  
d) Incidència del projecte en la societat, fins a 4 punts. Cal tindre en compte els aspectes següents:  
Que estiguen clarament especificats els resultats esperats, fins a 1 punt.  
La repercussió territorial i/o internacional de les activitats programades, fins a 1 punt.  
Els potencials beneficiaris, fins a 0,5 punts.  
L'interés social i cultural del projecte, fins a 1 punt.  
L'abast de les mesures de difusió i divulgació proposades i en particular de l'experiència específica de les dones i altres col·lectius que van patir persecució o violència durant la Guerra Civil i la dictadura, fins a 0,5 punts.  
e) Cofinançament del projecte o iniciativa per part de l'entitat sol·licitant, fins a 4 punts:  
En aquest apartat cal tindre en compte l'aportació de mitjans econòmics propis de l'entitat: fins a 3 punts.  
El cofinançament del projecte per altres entitats, públiques o privades, si s'acredita suficientment, fins a 1 punt.  
2. La puntuació mínima a què han d'arribar els projectes per a optar a la subvenció és de 10 punts.  
3. La comissió d'avaluació establida en l'article 6 de les bases reguladores, pot requerir als sol·licitants l'ampliació de la informació continguda en les memòries, a fi de facilitar la millor avaluació de les sol·licituds.  
  
Sisé. Criteris per a la determinació de la subvenció.  
1. Per a determinar la quantia subvencionada, cal tindre en compte l'adequació dels projectes presentats per entitats i associacions als criteris de valoració determinats en l'apartat anterior.  
Els projectes que hagen superat la puntuació de 10 punts, se subvencionen atenent als límits continguts en la present convocatòria, i es concedeixen les subvencions per ordre de puntuació de major a menor fins a l'esgotament dels fons prevists en aquesta convocatòria.  
  
En cas d'empat de les sol·licituds, s'ha de resoldre per la major puntuació obtinguda en cada un dels apartats seguint l'ordre establit en el punt cinqué d'aquesta resolució.  
2. Quan es produïsca la renúncia d'algun dels beneficiaris a la subvenció, el crèdit pressupostari no aplicat podrà concedir-se sense necessitat de cap convocatòria nova a l'entitat sol·licitant per ordre de puntuació.  
  
Seté. Tràmits a omplir en el procediment  
1. Quan la sol·licitud no complisca els requisits assenyalats en la legislació bàsica de procediment administratiu comú, o no s'adjunte la documentació que d'acord amb aquesta resolució resulte exigible, o es considere necessària per a resoldre, s'haurà de requerir a la persona interessada perquè, en el termini de 10 dies hàbils, esmene la falta o aporte els documents preceptius, amb indicació que, si així no ho fa, es considerarà que ha desistit de la petició, després de la resolució que haja de ser dictada en els termes que estableix l'article 21 de la LPACP.  
2. Els requeriments a què es fa referència en aquest punt, així com qualsevol altre que puga realitzar-se, es fan mitjançant notificació electrònica, regint-se pel que disposen els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Tal com disposa l'article 53 de la dita norma, la notificació electrònica dels actes administratius produeix efectes jurídics quan el sol·licitant haja assenyalat aquest mitjà com a preferent, haja consentit expressament la seua utilització o quan aquesta via resulte obligatòria per a la persona interessada, com és aquest cas.  
  
De conformitat amb l'article 54 del Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la manera següent:  
1) La persona interessada, identificada com cal, ha d'accedir al contingut de l'actuació administrativa corresponent a través de la seu electrònica de la Generalitat. Prèviament, s'ha d'enviar per correu electrònic a la direcció facilitada per la persona interessada un avís de notificació, de caràcter informatiu, que comunique l'existència d'una notificació dirigida a aquest, així com l'adreça de la pàgina web a què ha d'accedir.  
  
2) Aquest avís de notificació haurà d'especificar, a més de les dades que permeten la identificació de la notificació, de conformitat amb el que disposa la legislació bàsica de procediment administratiu, que transcorreguts 10 dies naturals a partir de la data de la notificació, sense que tinga lloc l'accés a aquesta, equival al rebuig de la notificació als efectes previstos en la normativa legal vigent, llevat que d'ofici o a instància del destinatari es comprove la impossibilitat tècnica o material de l'accés.  
  
3) L'interessat pot accedir a la notificació electrònica després de la seua identificació personal per qualsevol dels mitjans definits en l'article 26 del Decret 220/2014. La notificació ha de contindre la designació de l'òrgan administratiu o entitat que efectua la notificació, la referència al tipus de document que es notifica, el número d'expedient a què es refereix, i la data i el registre d'eixida.  
4) Si l'interessat accepta la notificació pot accedir als documents objecte d'aquesta, que també han de tindre format per a impressió.  
  
5) Es deixarà constància en l'expedient administratiu de l'acceptació o rebuig de la notificació electrònica, produint els efectes establits en la legislació bàsica de procediment administratiu.  
  
Huité. Terminis de resolució i notificació  
L'òrgan que ha de resoldre sobre les sol·licituds de subvencions és l'establit en l'article 9 de les bases reguladores.  
El termini màxim per a resoldre i notificar les resolucions, és de sis mesos des de la data de publicació de la present resolució de la convocatòria en el Diari Oficial de la Generalitat Valenciana de conformitat amb allò que disposa l'article 9 de l'Ordre 21/2016, de 19 de juliol.  
  
En els casos en què haja de requerir-se a la entitat o associació sense ànim de lucre de la Comunitat Valenciana interessada l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu compliment efectiu pel beneficiari, a falta d'això, pel transcurs del termini concedit.  
Excepcionalment, podria acordar-se l'ampliació dels terminis en els supòsits establits en l'article 23 de la Llei 39/2015, d'1 d'octubre, del procediment administratiu comú de les administracions públiques.  
  
Després d'haver transcorregut el termini màxim per a resoldre sense que s'haja notificat cap resolució expressa, les sol·licituds han d'entendre's desestimades per silenci administratiu, de conformitat amb allò que disposa l'article 25 de la Llei 39/2015, i l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat. Tot això sense perjudici que subsistisca l'obligació legal de l'Administració de resoldre expressament sobre la petició formulada.  
La resolució per la qual es concedeixen o deneguen les subvencions s'ha de publicar en el Diari Oficial de la Generalitat Valenciana, d'acord amb allò que s'ha contingut en l'article 45.1.b de la LPACAP.  
  
Nové. Recursos contra la resolució  
Les resolucions adoptades sobre les sol·licituds d'aquestes subvencions posen fi a la via administrativa, i contra aquestes es pot interposar potestativament un recurs de reposició davant el mateix òrgan que ha dictat l'acte en el termini d'un mes, comptat des de l'endemà de la seua publicació, de conformitat amb el que estableixen els articles 123 i 124 de la LPACP, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar des de l'endemà de la seua publicació, de conformitat amb el que establixen els articles 10.1 a i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que es faça servir qualsevol altra via que es considere oportuna.  
  
Desé. Justificació de la subvenció  
1. La justificació de les subvencions per part d'entitats i associacions beneficiàries s'ha de fer d'acord amb el que estableix l'article 14 de les bases reguladores.  
2. La presentació de la justificació s'ha de fer de manera telemàtica en els mateixos termes del punt quart.  
3. S'ha de reduir proporcionalment la subvenció en cas que la justificació de les despeses fetes no abaste la quantia atorgada, així com quan havent-se subvencionat una part del cost total de l'activitat, no es justifique l'import total de les despeses que suposa el desenvolupament d'aqueixa activitat.  
La presentació extemporània de la justificació dona lloc a la incoació d'un procediment per a deixar sense efecte l'acte de concessió de la subvenció. En tot cas s'ha de garantir el dret de l'audiència de l'associació interessada.  
  
Onzé. Règim de lliurament de pagament i termini per a la justificació de la subvenció  
1. El pagament de les subvencions es realitzarà en pagament únic, després de la justificació de la despesa realitzada, mitjançant la transferència bancària al compte designat per l'entitat o associació beneficiaria en la seua sol·licitud.  
2. El termini màxim per a la presentació de la justificació de la subvenció finalitza el 14 de novembre de 2018.  
  
Dotzé. Pla de control  
Les entitats i les associacions beneficiàries queden sotmeses a les actuacions de control i supervisió contingudes en l'article 13 de les bases reguladores.  
  
Contra la present resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes, comptat des de l'endemà de la seua publicació, de conformitat amb el que estableixen els articles 123 i 124 de la LPACP, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua publicació, de conformitat amb el que estableixen els articles 10 i 46.1 de la LJCA. Tot això sense perjudici que es faça servir qualsevol altra via que es considere oportuna.  
  
València, 26 de febrer de 2018.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.